ছুটি কাটাতে কোথায় চললেন বিরাট কোহলি ও অনুষ্কা শর্মা? তাঁদের গন্তব্য, দেবা ন জানন্তি! গোটা দেশ জুড়ে চলছে অনুমান। ভিতরে ভিতরে প্রশ্নের মালা গাঁথছেন ভক্তরা। কেউ হয়ে পড়ছেন শার্লক হোমস। তাতেও রহস্য উদঘাটন হচ্ছে না। হবেও না। কারণ অনুষ্কা ও কোহলি তো মুখে কুলুপ এঁটেছেন।
সামনেই নতুন বছর। তার আগেই দক্ষিণ আফ্রিকাকে ঘরের মাঠে টেস্ট সিরিজে নাক-কান মুলে হারিয়েছে কোহলির ভারত। নতুন বছরে অস্ট্রেলিয়ার বিরুদ্ধে নামতে হবে। তার আগে রয়েছে প্রস্তুতিপর্ব। ফলে নতুন বছর শুরু হতেই বেড়ে যাবে ব্যস্ততা। কোহলি নিজের পৃথিবীতে ঢুকে পড়বেন। অনুষ্কাও ব্যস্ত হয়ে পড়বেন শ্যুটিংয়ে। তখন দু’ জনের হাতে আর সময় থাকবে না।
বরং এই সময়টায় খেলাটেলা নেই। ব্যস্ততাও নেই। অনুষ্কা ও কোহলি নিজেদের জন্যই বেছে নিয়েছেন সময়টা। তাই সীমানা ছাড়িয়ে, চল না-হারিয়ে, মন যে দিকে চায়! কিন্তু যাচ্ছেনটা কোথায় এই যুগল? সেই হদিস তো দিতে পারছে না কেউ। তাঁদের বেশভূষা দেখে অনেকেরই মনে হয়েছে, ঠান্ডা জায়গায় অন্তত তাঁরা যাচ্ছেন না। গরম কোনও জায়গাই তাঁদের গন্তব্য।
একটু উষ্ণতার খোঁজে কি যাচ্ছেন বিরাট-অনুষ্কা? না কি সবার অলক্ষ্যে তাঁরা একে অপরের অনামিকায় পরিয়ে দেবেন আংটি? হতেই পারে।
মুম্বই বিমানবন্দরে কোহলি ও অনুষ্কাকে একসঙ্গে দেখা গিয়েছে। আর তার পরেই বেড়ে গিয়েছে জল্পনা। অনুষ্কা হেসেখেলে পোজ দিলেও, কোহলি উলটোটাই করেছেন। হাত দিয়ে মুখ ঢেকেছেন। তাতে তো আর গুঞ্জন বন্ধ হচ্ছে না!